

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ**

**ΓΡΑΦΕΙΟ ΤΥΠΟΥ**

Αθήνα, 22 Οκτωβρίου 2017

**ΔΕΛΤΙΟ ΤΥΠΟΥ**

 **Χαιρετισμός της Υπουργού Διοικητικής Ανασυγκρότησης, Όλγας Γεροβασίλη, στην ημερίδα με θέμα: «Σχεδιάζοντας και υλοποιώντας το ΕΣΠΑ από άλλη σκοπιά», που διοργανώνει η Νομαρχιακή Επιτροπή ΣΥΡΙΖΑ Άρτας**

Κυρίες και κύριοι,

Φίλες και φίλοι,

Χαίρομαι ιδιαίτερα που βρίσκομαι σήμερα εδώ, σε μια ημερίδα που αποσκοπεί να προσφέρει απαντήσεις για το εθνικό μας ζητούμενο, δηλαδή την ανάπτυξη.

Αφορμή για τη σημερινή συζήτηση εδώ, στην Άρτα, αποτελεί το Περιφερειακό Συνέδριο Ηπείρου, οι εργασίες του οποίου ξεκινούν αύριο.

Η σημερινή εκδήλωση, λοιπόν, εντάσσεται στις προσυνεδριακές μας διαδικασίες.

Με στόχο έναν γόνιμο και ουσιαστικό διάλογο με τις τοπικές κοινωνίες.

Γιατί, η συζήτηση για την ανάπτυξη δεν μπορεί να γίνεται ερήμην των τοπικών κοινωνιών.

Δεν μπορεί το μέλλον της Ηπείρου να σχεδιάζεται ούτε σε κλειστά γραφεία, ούτε στο κέντρο των Αθηνών.

Γι’ αυτό είμαστε σήμερα εδώ, για να σχεδιάσουμε μαζί την επόμενη ημέρα της περιφέρειάς μας.

**Σημαντικός σταθμός στην αναπτυξιακή μας πορεία είναι και τα προγράμματα ΕΣΠΑ.**

Κατακτήσαμε την πρωτιά στην απορροφητικότητα του ΕΣΠΑ 2007-2013 σε όλη την Ευρώπη.

Χάρη στην άοκνη προσπάθεια του Υπουργείου Οικονομίας ενεργοποιήσαμε πρώτοι και το ΕΣΠΑ 2014-2020, καταγράφοντας ρεκόρ απορρόφησης για το 2016 (11,6%).

**Διαθέτουμε, δηλαδή, ήδη και τους πόρους και τα χρηματοδοτικά εργαλεία.**

Θέλω, λοιπόν, να ευχαριστήσω στο σημείο αυτό την Ειδική Γραμματέα Διαχείρισης Τομεακών ΕΠ του ΕΤΠΑ και ΤΣ/του Υπουργείου Οικονομίας, κ. Ευγενίας Φωτονιάτα.

Με την πολύτιμη βοήθειά της θα έχουμε την ευκαιρία να τα πληροφορηθούμε σε βάθος τις ευκαιρίες που προσφέρουν τα χρηματοδοτικά αυτά εργαλεία.

Κυρίες και κύριοι,

**Σε αυτή, λοιπόν, τη στιγμή που η χώρα έχει τεθεί σε τροχιά ανόδου, η κυβέρνηση επέλεξε να στηρίξει τα περιφερειακά συνέδρια, προκειμένου να τεθούν τα θεμέλια για ένα νέο, υγιές παραγωγικό μοντέλο, που θα προσφέρει λύσεις και διεξόδους.**

Οι λόγοι είναι προφανείς: για να μην επαναληφθούν τα λάθη του παρελθόντος, που οδήγησαν τη χώρα στη χρεοκοπία.

**Γιατί, τα χρηματοδοτικά εργαλεία υπήρχαν όλα αυτά τα χρόνια, αλλά η χώρα μας χρεοκόπησε.**

**Τι πήγε λάθος λοιπόν;**

**Αφενός το παραγωγικό μοντέλο που επικράτησε επί δεκαετίες.**

 Ένα μοντέλο εσωστρεφές, χαμηλής τεχνολογίας, στηριγμένο κυρίως στην εσωτερική κατανάλωση και τον υπερδανεισμό.

**Ένα μοντέλο που ενίσχυε τις παρασιτικές, πελατειακές σχέσεις και τη διαιώνιση κλειστών συστημάτων εξουσίας.**

Τομείς με υψηλή προστιθέμενη αξία, όπως η βιομηχανία, η μεταποίηση και η γεωργική παραγωγή –τους οποίους η περιοχή μας διαθέτει, συρρικνώθηκαν επικίνδυνα.

**Αυτό συνέβη σε όλη τη χώρα, συνέβη αναφανδόν και στην Ήπειρο.**

Παρόλο που είναι ευρέως γνωστό ότι η αύξηση του ΑΕΠ συνδέεται με τα συγκριτικά πλεονεκτήματα της εκάστοτε χώρας.

**Ο δικός μας αναπτυξιακός σχεδιασμός στοχεύει να ωθήσει την οικονομία σε ένα νέο παραγωγικό πρότυπο, που θα αξιοποιεί τα στρατηγικά πλεονεκτήματα της χώρας.**

Για τον λόγο αυτό, σχεδιάζουμε και υλοποιούμε το ΕΣΠΑ από άλλη σκοπιά, όπως αναφέρει και το θέμα της σημερινής ημερίδας.

**Στο πλαίσιο αυτό, η Ήπειρος μπορεί να αποτελέσει πρότυπο ισόρροπης ανάπτυξης, αρκεί να αξιοποιήσουμε με στοχευμένο τρόπο τα χρηματοδοτικά εργαλεία.**

**Να συμμετάσχει δυναμικά στη νέα σελίδα της ελληνικής οικονομίας.**

**Να αποκτήσει υποδομές, τεχνογνωσία και δίκτυα που θα απαντούν στην απομόνωση, την ερήμωση, την αποβιομηχάνιση, τη μετανάστευση.**

Αν, δηλαδή, στρέψουμε το ενδιαφέρον μας στην επένδυση, στην έρευνα και την καινοτομία, την αύξηση των εξαγωγών, την εξωστρέφεια και την ενίσχυση της μεταποίησης και της αγροδιατροφής.

Έχουμε, λοιπόν, εξασφαλίσει τους πόρους και γνωρίζουμε τους δρόμους που οδηγούν στην ανάπτυξη.

Από πλευράς μας, **στο Υπουργείο Διοικητικής Ανασυγκρότησης**, υλοποιούμε ένα τριετές συνεκτικό πλαίσιο, το συμπυκνώνεται στην «Εθνική Στρατηγική για τη Διοικητική Μεταρρύθμιση 2017-2019».

Αυξάνουμε, δηλαδή, την αποτελεσματικότητα της Δημόσιας Διοίκησης, ώστε **το 2020 το Δημόσιο να είναι αξιοκρατικό και ανεξάρτητο, αλλά και φιλικό προς τους πολίτες και τις επιχειρήσεις.**

Κυρίες και κύριοι,

Τα προηγούμενα χρόνια υπήρχαν και χρηματοδοτικά εργαλεία και ευκαιρίες και ευημερία.

Δεν υπήρχε, ωστόσο, βούληση για εκείνες τις διαρθρωτικές αλλαγές, οι οποίες θα διασφάλιζαν την ευημερία για το σύνολο της κοινωνίας και σε βάθος χρόνου.

**Η Ελλάδα, όμως, έχει αλλάξει σελίδα.**

Το πρόσφατο ταξίδι του Πρωθυπουργού, Αλέξη Τσίπρα, στην Αμερική επιβεβαιώνει με τον καλύτερο τρόπο τη δυναμική επιστροφή της Ελλάδας.

Η αξιοπιστία της χώρας έχει πλέον αποκατασταθεί και το κλίμα εμπιστοσύνης έχει εμπεδωθεί.

Ήρθε, λοιπόν, η στιγμή να οικοδομήσουμε τις βάσεις για την ανάπτυξη, την ευημερία και την προοπτική της περιφέρειάς μας.

Σας ευχαριστώ.